정조 16년
行大司憲李聖圭執義崔烜掌令沈鏗持平閔師宣校理金羲淳正言朴孝成啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺止於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈止愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕達大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理深精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接迹而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行今又爲煽亂之窩窟而近畿尙置恩之及此每不覺懍然今於千萬夢想之外擅離黜置之所恣到近京之地人心驚懼莫不戰掉嗚呼臣等之與此賊尙戴一天致有此窮凶絶妖之擧者莫非臣等之罪而亦不料其去益無忌憚至此之極也若不於此時亟施王章永絶禍根則其可曰國有臣子乎其不可一刻容貸也決矣請黜置罪人鄭致達妻亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮遏也與國榮所謀議者唯國脈之潛圖也四字凶言已是振古所無之大逆而致今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後以下半行刀割擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況綱打之計莫售則反爲薦人之擧樹黨之意斯急則至有擬師之謀父子綢繆同惡相濟殆有甚於世蕃之於以下一行刀割姻附賊復陰助聲勢不軌之跡已綻懷二之謀難掩賊復之輸款卽尙喆之決案揆以邦憲焉逭天討而顯戮未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典以下十四行刀割答曰不允第三件事亟停勿煩以下五字刀割矣行大司憲李聖圭執義崔烜掌令沈鏗持平閔師宣正言朴孝成啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時犯弄朝權且以醴酒之說大北之論肆然脅持百計嘗試倡爲追崇之說恐動儕類沮遏代聽之逆皆其部曲則亂本凶圖甚於耉輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶節其弟萬無不知之理李觀源以啓能之壻兼有師生之義有師生之義啓能凶慘不道之謀決無不知之理而以蒙騃爲敎遽然酌處有乖獄體請遲晩後物故罪人啓能亟施孥籍之典趾賊等凶種快施邦刑養遂獻遂李觀源竝令王府設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書竝皆丙未露之端緖全不究覈獄體疎虞寧不寒心到今推究之道唯在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙且得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧說咆喝公座略無顧忌以下一行刀割凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥乙巳春諸賊指日擧兵之時自擬內應大將至於書給四柱先占身數其所爲計至凶極獰以下半行刀割逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討夬行而誅殊之典止及其身收孥之律尙未學行揆以王法萬萬失當以謙以逆復之子傳襲其父之凶圖以下十餘字刀割鉤覈之路唯在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用法乃是尋常治逆律而至於此賊實無異於古之适雲今之趾夏則其凶種逆孽之待年與否今無可論時偉性本陰譎行又凶悖賊翰之餘論無不主張東馨之悖疏明有指揮賣權兜攬惟意欲樂禍忌忮爲世側目厥惟久矣暗結妖宇之父子昏跡陰祕隱然自比於戚聯之人至欲擬擧於握兵之任長惡助勢便一窩主及賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何知是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此梟棘之典可謂失之太輕請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法噫嘻痛矣逆宇以凶喆之子藉其氣勢罔念煦濡之恩益肆跳踉擬帥市恩之謀旣極陰祕荷杖偸鈴之不忍正視其所負犯不一而足乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭以下半行刀割之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然顯戮亟行矣奈之何纔到湖界旋迃路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請遲晩罪人宇鎭捧根脚夬正王法噫嘻瑋賊是何等窮凶絶悖者也五字刀割膠漆於賊魯千妖萬惡十手難掩苟有一分人心者孰肯與此賊相交而惟彼金重淳趙德涵輩抑何心腸締結綢繆盃酒團欒假托論議迭相和應昏夜邀致惟恐托契之不深暗地煽動必欲誣人而後已其情跡之陰祕設施之凶悖與瑋賊一而二二而一也秩曹判付雖有放逐之命而瑋賊旣斃究覈之道專在於重淳德涵則決不可以儒生置而不論請放逐鄕里罪人金重淳趙德涵亟令王府設鞫嚴問快施當律答曰不允行大司憲李聖圭執義崔烜掌令沈鏗持平閔師宣啓曰爲奴罪人河翼龍敢以罔測之說做作眞諺之書暗投宮禁之中欲售危逼之計究其所爲萬萬窮凶決不可一刻容貸於覆載之間請爲奴罪人河翼龍亟令王府設鞫得情夬正王法噫嘻痛矣柳星漢之罪可勝誅哉其疏中上款講學之說雖托陳戒之名而實犯至重之地閃忽隱映窮凶絶悖嗚呼殿下之不忍頻御經筵旣有年前筵敎凡在廷臣孰不掩抑今若溯本而追提此固聖心之所不忍聞群下之所不可敢道者也殿下以講筵體重不欲全廢時或抑情臨筵開講玉音之凄然天顔之愀如登筵諸臣亦皆仰覩退相傳說今其疏所謂別有微意而然云者陰加譏斥顯帶嘲訕此豈有一分臣分者所可萌心而發口者哉古之門人猶廢蓼莪今之凶徒反肆侮弄渠亦人耳何忍爲此至於因噎廢食等說雖在敵已事關敬重則猶當審愼今以我聖上孺慕之情事歸之於因噎斥之以廢食究其旨意論其罪犯鄒聖無禮之訓在渠的當漢法不敬之誅猶屬薄勘此以置之將何以振君綱而勵臣分乎又其下款兩條伊日動駕觀光者多新恩之前導倡夫之後隨我東之俗自古已然其所爲說亦甚妄錯女樂雜人云者向日懸燈之夕各營將臣俱會果有張樂之事而此不過昇平之美事雖在將臣不足爲過顧何關於聖德之累而渠敢做出禁苑之說故作疑眩之計其所設心誠亦巧且慝矣聞其遊衍之處卽所謂放馬苑而苑在闕門之外則謂之禁苑此厚誣聖躬而何伏惟我殿下恒抱終身之慕不有南面之樂聲色之不邇國人之所共欽嘆者而今者星漢忍爲此架鑿之誣言必欲售譸張之舊習雖以我聖上納汚藏疾之量欲付之於鄕闇供笑之科若不嚴討而痛懲之一日容貸於覆載之間則義理湮晦人心陷溺亂臣賊子無所懲畏不知至於何境豈不大可懼哉請柳星漢亟令王府設鞫嚴問窮覈得情快正典刑以洩輿憤答曰不允正言朴孝成啓曰興陽縣爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人河翼龍亟令王府設鞫得情夬正王法罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫泄請金甲島爲奴罪人克觀古今島爲奴罪人克泰更令王府嚴鞫得情快正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後請逆賊尙魯亟施孥戮之典噫嘻臺閣之許以風聞卽指官師相規而言也然風聞如或爽實本事專出搆捏則隨其輕重而責之罪之亦朝家務實之政也至若君德上事人臣進言克謹克敬必以見聞之所眞的者據實指陳以冀其亟回天心者無他誠而已矣日前柳星漢一疏從頭至尾何其閃忽陰慝萬萬叵測之甚也講筵一事如欲陳戒何患無辭而乃敢提出不忍聞之說轉及不敢聞之地肆然以微意廢食等語濡筆瀉去雖在於敵以下尙不忍以似此絶悖之言容易加之況爲今日臣子而萌心發口投匭於吾君之前乎臣於此不敢覶縷索言以慼我聖心而義理之湮晦人心之巧憯言之不覺痛心至於下款一句語渠又忍以此事厚誣我殿下耶嗚呼以我殿下之情事少涉紛華初不留意御極以後未嘗有一毫髣髴於此等事凡厥臣庶莫不知之詳而信之篤則渠何敢托以巷傳指無謂有登諸章奏眩惑聽聞乎渠之爲說卽指燈夕馬苑請將臣遊衍云云而馬苑處所旣在禁門之越邊將臣遊衍不過佳辰之例套則顧何關於聖躬而今其疏以闕外馬苑謂之以禁苑有若眞箇女樂雜進闌入於肅肅淸禁者然此疏一出八方駭惑古今天下寧有是耶固知萬目之所親覩萬口之所眞傳斷無信聽之理且禁門之出入上自搢紳下逮輿儓亦皆有目聖上之無此事人孰不知而竊恐不親覩不眞傳者只見其疏以訛傳訛駭惑轉甚此而不思所以辨明則已非秉彝之所同得而以殿下之情事而受此誣尤豈非群下之所隱痛者乎噫事係君上之故令得失者如其有也直陳無隱惟患其言之不骨鯁而如其無也雖在毫末之微當伏爽實之誅況今星漢之疏變幻其處所架鑿其空虛勒歸之於君父外借匡救之名內售疑亂之計渠亦北面於殿下者而厚誣君父至此之極乎究厥心腸節節凶悖髮豎膽掉不能自定今若不痛辨之嚴討之則君誣無可雪之期倫綱有墜地之歎言念及此不覺凜然而心寒請星漢亟令王府嚴鞫得情夬正典刑以洩輿憤答曰不允申耆啓曰臺啓事體極爲嚴重一字加減在所難愼而今日府啓中柳星漢罪狀之論列也頭辭則書其姓末端則去其姓者已失照檢及承嚴敎無一辭添書以入不但大損臺體且其言送政院乃是轉稟之語則雜以俚談極涉未安由前由後不可無警憲府詣臺臺臣竝推考何如傳曰憲臺擧措貽笑莫甚一竝爲先從重推考行大司憲李聖圭執義崔烜掌令沈鏗持平閔師宣啓曰伏以臣等猥以無似濫叨見職夫豈有一分堪承之望而目見柳星漢之凶疏懲討義重冒沒詣臺略效沬飮之請矣卽伏見啓辭中附陳句語之抹下者臣等不勝惶懍之至臣等旣聞星漢在家對人肆發凶言忠憤所激不容泯默有所論列前後嚴敎之下終不敢奉承者此也而忱誠薄屢煩責敎此已臣等之罪且於傳啓之時未及照檢頭辭則書星漢之姓字末端則去星漢之姓字以啓矣及伏承嚴敎慌忙震懍遽書其末端姓字以啓首尾橫決擧措顚錯壞損臺體無復餘地此際承宣旣請問備誨責又復截嚴至伏承重推之命臣等聚首惶隕無地自容以此以彼將何顔面一刻晏然於臺次乎請命遞斥臣等之職答曰依啓